“Ǎ mɔ̂n mod, vəŋan ḿfág yā ńkǒl Séir, ó kúlī wá mam. 3Wayi kǎd naa: Éyə Ǹtondôbə Zambá ā kɔ́bɔ̄ ná: Ma nyɔ́ māzu lúman ai wa, wa ǹkǒl yā Séir, ńdɔ̄ fə masám wɔ́ wámā ábə wa, mayi wa vəŋan bīlíg bilíg. 4Mayi vəŋǎn bə̄tísɔn bóe bilíg; wǎmēn wayi bɔ̌ bīlíg, eyɔ̌ŋ tē hḿ wāyi yə̌m naa mǎ mə̄ nə́ Ńtondôbə. 5Ḿból ó ngābə́ bələ́ zíŋ kolé, ó soé məkǐ mə́ bɔ́n bə́ Ísraɛ̂l á sí ai okəŋ bítá, ámǒs éndə́gə́lə́ wábán, ámōs ńsə̄m wábán ó ngákwí súg, 6ńdɔ̄ hḿ, sɔŋ hə enyiŋ dzáma, Ǹtondôbə Zambá énye a kɔ́bɔ, mayi wa kúb məkǐ á nyɔ́l, məkǐ mə́ ngatoŋ wa á zud. Makani dɔ́ sɔŋ, ḿból wa ndzí kig síŋ məkǐ, məkǐ mâyi wa toŋ á zud. 7Mayi vəŋan ǹkǒl yā Séir bilíg, mə vǎ fə é bod bálod á ńnǎm tē. 8Mayi dzálī miǹkǒl ai mim̀bim; á miǹkǒl mītɔ́g, á mīḿbīgílí ai á ndoŋ ésə, bâyi kə́ bâku ai okəŋ bítá. 9Mayi wa vəŋǎn bīlíg bí kōlé: mod ǎ yǐ kīg fə tɔbɔ á bə̄tísɔn bóe, eyɔ̌ŋ te myǎyi yə̌m naa mǎ mə̄ nə́ Ńtondôbə. 10Ḿból ó ngākad nâ: "Məyɔŋ mə́bɛ̄ ai miǹnam míbɛ̄ mísə̄ myâyi wóge ai ma, byǎyi myá nɔŋ”, Zambá nyé a tɔá étēde, 11asú tē, sɔŋ hə enyiŋ dzáma, Ǹtondôbə Zambá énye a kɔ́bɔ, mayi bɔ anə́ ólūn ai áyɔ́g ó ngābəlan byá é zíŋ yǎ ō síŋī bɔ́ byásíli; mayi bɔ̌ naa bə́ yəm ma ai ákyāí ńtól māyi wa tsíg. 12Eyɔ̌ŋ tē hḿ wāyi yə̌m naa ma, Ǹtondôbə, mə ngáwóg ńkɔ́bɔ̄ mə́bún ó ngākɔ́bɔ ai miǹkǒl yā Ísraɛ̂l, wa nâ: "Mǐ nə bilíg, bə́ ngávə́ bíā nə bí di myá."